༣༥༥༽༄། ། ཉམས་རྟོགས་འབར་བའི་ཐོལ་གླུ་སྒོམ་ཆེན་གྱི་བགྲོ་གླེང་། ། »» རཏྣ་ན་མོ། བདག་མེད་བདག་ཏུ་འཛིན་པ་འདིས། ། འགྲོ་དྲུག་འཁོར་བའི་རྒྱ་མཚོར་འཁྱམས། ། སྟོང་པ་གཟུགས་སུ་བྱུང་བ་ཡིས། ། བསམ་གྱིས་མི་ཁྱབ་སྡུག་བསྔལ་མྱོང་། ། ད་སྡུག་བསྔལ་དེ་ལས་ཐར་འདོད་ན། ། བསྡམ་དུ་མེད་པའི་སྡོམ་པ་བླང་། ། བསྐྱེད་དུ་མེད་པའི་སེམས་བསྐྱེད་བྱ། ། བསྒོམ་དུ་མེད་པའི་ཕྱག་རྒྱ་བསྒོམ། ། བགྲོད་དུ་མེད་པའི་ས་ལམ་བགྲོད། ། ཐོབ་རྒྱུ་མེད་པའི་སྐུ་གསུམ་ཐོབ། ། བཅིངས་པ་མེད་པའི་སེམས་ཅན་རྣམས། ། རང་གི་ངང་དུ་གྲོལ་བར་བྱ། ། ཆད་དང་སྒྲུབ་པ་འཐད་ཚིག་གསུམ། ། མེད་ཀྱང་ཀུ་རེ་བྱས་པ་ཡིན། ། ལན་གྲངས་མང་བས་ཉམས་ཀྱང་དགའ། ། དངོས་པོ་མེད་པས་ཡི་ཡང་མུག། བླ་མ་སློབ་མ་དམ་ཆོས་གསུམ། ། མེད་ཀྱང་ཀུ་རེ་བྱས་པ་ཡིན། ། གཞན་གྱིས་གླེངས་ན་ཉམས་ཀྱང་དགའ། ། དངོས་སུ་མེད་པས་ཡི་ཡང་མུག། བདག་མེད་གཞན་མེད་ཡུལ་མེད་གསུམ། ། མེད་ཀྱང་ཀུ་རེ་བྱས་པ་ཡིན། ། ཀུན་གྱི་རྩོལ་བ་ཉམས་ཡང་དགའ། ། བྱུང་བ་མེད་པས་ཡི་ཡང་མུག། ཆར་ལ་འཁང་ར་བཏང་བས་བབ་ལོ། ། ཡང་མཁས་པར་གསོལ་བ་གཅིག་གིས། ། སྒོམ་ཆེན་གཅིག་བགྲོ་གླེང་གིས་མ་ཐུབ་ནས། སྒོམ་ཆེན་ན་རེ། ཆོས་འདི་ལ་མཁས་པའི་བརྒྱུད་པ་ཡིན། ། ཐམས་ཅད་མཁྱེན་པ་རྡོ་རྗེ་འཆང་། ། ཏིལླི་ནཱ་རོ་པཎྜི་ཏ། ། ཀུན་བཟང་སྒྲ་སྒྱུར་ལྷོ་བྲག་པ། ། ཤེས་རབ་མཐར་ཕྱིན་རས་ཆེན་སྐུ། ། བསྟན་འཛིན་ཟླ་འོད་གཞོན་ནུར་གྱུར། ། དཔལ་ལྡན་ཕག་མོ་གྲུ་པ་སོགས། ། ལུང་རིགས་མན་ངག་ཉམས་རྟོགས་རྣམས། ། གོང་མ་རྣམས་ཀྱི་དགོངས་པ་ཡིན། ། རྨོངས་པ་ཁྱོད་ལ་ཅི་ཆ་ཡོད། ། འབའ་ཤང་ཁྱོད་རང་ཁ་རོག་སྡོད། ། ཟེར་ལོ། ། ། །««